Efter 61 år og cirka 2000 koncerter afholdt Aalborg Symfoniorkester torsdag deres uigenkaldeligt sidste koncert i Aalborg Kongres og Kulturcenter. Symfoniorkesteret er nu flyttet helt ind i Musikkens Hus. Den specielle koncert blev markeret med en afskedsreception, bobler i glasset og en lagkage på knap en kvadratmeter med 61 lys. En lagkage med et påtrykt billede af den første akustikprøve i Aalborghallen for 61 år siden. - Vi har været meget glade og stolte af at kunne huse Aalborg Symfoniorkester her i huset. Det har jo absolut ofte været en del af vores image - både i byen, i regionen og for den sags skyld i hele landet. Det vil vi naturligvis komme til at savne - savne meget endda, sagde Ernst Trillingsgaard torsdag, da han var vært for receptionen.
61 års Symfoni-historie i AKKC blev afsluttet med 61 lys og en sidste koncert.